ธปท. มองภาคการท่องเที่ยว-มาตรการกระตุ้นศก.ภาครัฐเป็นแรงส่ง GDP ปี 59
ผู้ว่า ธปท. มองภาคการท่องเที่ยว-มาตรการกระตุ้นเศรษฐกิจภาครัฐจะเป็นแรงส่ง GDP ปี 59
12 พ.ย. 2558

นายวิรไท สันติประภพ ผู้ว่าการธนาคารแห่งประเทศไทย (ธปท.) เปิดเผยว่า ในปีหน้าเศรษฐกิจในประเทศจะมีแรงส่งที่สำคัญมาจากนโยบายของภาครัฐ เช่น มาตรการด้านการคลังที่ออกมาช่วยเยียวยากลุ่มต่างๆ, มาตรการกระตุ้นการลงทุน โดยเฉพาะการลงทุนในโครงสร้างพื้นฐานขนาดใหญ่ ซึ่งหากเดินหน้าไปได้ตามเป้าหมายที่วางไว้ก็จะช่วยให้เศรษฐกิจไทยฟื้นตัวได้อย่างต่อเนื่อง นอกจากนี้ภาคการท่องเที่ยวก็ยังถือว่ามีศักยภาพดีในการที่จะช่วยเป็นแรงส่งให้เศรษฐกิจไทยเติบโตได้เช่นกันในปีหน้า
อย่างไรก็ดี ปัจจัยที่ยังต้องระมัดระวังคือ ปัญหาภัยแล้งที่จะส่งผลกระทบต่อราคาสินค้าเกษตร ซึ่งปีหน้าราคาอาจจะไม่ตกต่ำมากดังเช่นในปีนี้ แต่ก็ยังเชื่อว่าจะทรงตัวอยู่ในระดับต่ำ อันจะส่งผลกระทบต่อรายได้ภาคเกษตร ในขณะที่ปัญหาหนี้ครัวเรือนที่ยังอยู่ในระดับสูงนั้น ก็เป็นปัจจัยปัญหาในเชิงโครงสร้างของเศรษฐกิจไทยที่ยังเป็นตัวถ่วงในการฟื้นตัวของการบริโภคในประเทศ
ขณะที่ต้องจับตาการดำเนินนโยบายทางการเงินของประเทศหลักๆ ที่มีความแตกต่างกันค่อนข้างมาก เช่น ธนาคารกลางสหรัฐที่มีแนวโน้มในเรื่องการปรับขึ้นอัตราดอกเบี้ย ในขณะที่ธนาคารกลางยุโรป และธนาคารกลางญี่ปุ่น มีแนวโน้มจะผ่อนคลายนโยบายทางการเงินมากขึ้น ซึ่งปัจจัยเหล่านี้ถือว่าเป็นการสร้างความผันผวนในตลาดเงินที่ต้องระมัดระวัง